ഇല്ലിക്കല് കുഞ്ഞുമോന് സി.പി.എമ്മില് ആലപ്പുഴ: നിയമസഭാ തിരഞ്ഞെടുപ്പില് അമ്ബലപ്പുഴയില് യു.ഡി.എഫ് സ്ഥാനാര്ത്ഥി എം.ലിജുവിനെ പരാജയപ്പെടുത്താന് ശ്രമിച്ചെന്ന പരാതിയില് കോണ്ഗ്രസില് നിന്ന് പുറത്താക്കപ്പെട്ട ആലപ്പുഴ നഗരസഭ മുന് ചെയര്മാനും കൗണ്സിലറുമായ ഇല്ലിക്കല് കുഞ്ഞുമോന് സി.പി.എം സഹയാത്രികനായി. ഇന്നലെ തിരുവനന്തപുരം അയ്യന്കാളി സ്മാരക ഹാളില് മുഖ്യമന്ത്രി പിണറായി വിജയന്റെ സാന്നിധ്യത്തില് സി.പി.എം സംസ്ഥാന സെക്രട്ടറി എ.വിജയരാഘവന് ചുവപ്പ് ഷാള് അണിയിച്ച് പാര്ട്ടിയിലേക്ക് സ്വീകരിച്ചു. അമ്ബതിലധികം പ്രവര്ത്തകര്ക്കൊപ്പം ഇന്നലെ തിരുവനന്തപുരത്തെത്തിയ കുഞ്ഞുമോന്, ആലപ്പുഴ ജില്ലയില് നിന്നുള്ള സി.പി.എം നേതാക്കളായ മന്ത്രി സജി ചെറിയാന്, പി.പി.ചിത്തരഞ്ജന് എം.എല്.എ, എച്ച്.സലാം എം.എല്.എ എന്നിവരോടൊപ്പമാണ് അയ്യന്കാളി സ്മാരക ഹാളിലെത്തിയത്.